የቀያዮቹ ስኬት ቁልፍ﻿
ሊቨርፑሎች ከምንጊዜውም በላይ ዘንድሮ በግል ሚዛን የሚለካ፤ በግል መነጽር የሚታይ፤ በግል አይምሮ የሚተረጎም ሳይሆን ማንኛውንምና ሁሉንም የሚያስማማ ለውጥ አሳይተዋል። የቀያዮቹ ተጫዋቾች፤በታላቅ ተመስጦ የሚመለከቱት፤በታላቅ ንፃሬ በብዙዎች የሚደነቅ ድንቅ ውበት ያለው እግር ኳስ መጫወትና ማሳየት ችለዋል። እያንዳንዱን ጨዋታ አሸንፈው ለመውጣት ማድረግ የሚችሉትን ሁሉ የሚያደርጉት በአንፊልዱ ሜዳ ከሚታዩት ደማቁ ኮከቦችም መካከል፤ቨርጂል ቫንዳይክ የመከላከል ስራውን በትጋት ሲወጣ በርካቶች«ግብፃዊው ሜሲ»በሚል ቅፅል የሚጠሩት መሃመድ ሳላህ የግብ ማምራት ሀላፊነቱን በአግባቡ ተወጥቷል።አሊሰን ቤከርም የቀያዮቹን የግብ ክልል በንቃት ጠብቋል።በ2016 ከሳውዝሃፕተን ለቆ ቀዮቹን የተቀላቀለው ሴኔጋላዊው ሳዲዮ ማኔ የተቃራኒ ተከላካዮችን ሲያስጨንቅ ብሎም ግቦችን ሲያስቆጥር ጆርዳን ሃንደርሰን የመሃል ሜዳ ክልሉን ሚዛን በመጠበቅ የክለቡን የመልሶ ማጥቃት እንቅስቃሴ ሲያቀላጥፍ ታይቷል።ከሊቨርፑሎች የዘንድሮ ውጤታማ ጉዞም ጀርባ ታዲያ እ ኤ አ በ 2015 ማገባደጃ በመርሲሳይድ ደርቢ ሊቨርፑል ከኤቨርተን 1 ለ 1መለያየቱን ተከትሎ አንፊልድን የተሰናበቱት አሰልጣኝ ብሬንዳን ሮጀርስ እግር ተክተው ቀያዮቹን ማሰልጠን የጀመሩት ጀርመናዊ አሰልጣኝ ጀርገን ክሎፕ ዋነኛውን ሚና ይወስዳሉ። ፈጣን መልሶ ማጥቃት የታጀበ የኳስ ፍልስፍናን የሚከተሉት የርገን ክሎፕ ሊቨርፑሎችን ከመምራታቸው በፊት ቦርሲያ ዶርትሙንድን ከ2008 እስከ 2015 እንዲሁም ሌላኛውን የጀርመን ክለብ ሜንዝን ከ1989 እስከ 2001 አሰልጥነዋል።ክሎፕ በቡንደስሊጋው በነበራቸው ቆይታ በተለይ ከቢጫማዎቹ ጋር ድንቅ ዓመታትን ያሳለፉ ሲሆን ፕሪሚየር ሊጉን ከተቀላቀሉና ቀዮቹን ከተረከቡ ወዲህም በአንፊልሮድ ሜዳ የለውጥ ድባብ ገኖ መታያት ጀምሯል።በተለይ ዘንድሮ ድንቁን ሊቨርፑል የተመለከቱት አንፊልዳውያንም ለዚህ ያበቃን፣በውጤታማው የለውጥ ጎዳና የወሰደን ሹፌር እርሱ ነው ሲሉ አሰልጣኝ እውቅና ይሰጡታል።የአንፊልድን ድባብ ለተጋጣሚ ቡድኖች ሲኦል የሚያደርጉት ታማኞቹ የክለቡ ደጋፊዎችም ለአሰልጣኙ ያላቸው ክብርና ፍቅር ከሁሉ የተለዩ ሆኖ ታይቷል።አሰልጣኙ ጨዋታ ከማንበብ ብቃቱ በተጓዳኝ አልፎ አልፎ በሜዳ የሚያሳያቸው አስቂኝና አወዛጋቢ ተግባራት የመዝናናታቸው ብቻም ሳይሆን የፍቅርና ስስታቸው ምክንያት ስለመሆኑም ያምናሉ።ተጫዋቾቹም ቢሆኑ በአሰልጣኙ የጨዋታ ፍልስፍና መማረካቸውን ብቻም ሳይሆን እያሳቀ የሚገስፅ እርሱን ብቻ ማየታቸውን ባገኙት አጋጣሚ ሁሉ ይመሰክራሉ።አሰልጣኙ የርገን ክሎፕም ለ29 አመት የዘለቀውን የክለቡ የፕሪምየር ሊግ የዋንጫ ጥማት ፍጻሜ ለማበጀት ዘንድሮ ከጫፍ ቢደርሱም በአንድ ነጥብ ተበልጠው ዋንጫውን አጥተዋል።ይሁንና በፕሪሚየር ሊጉ ያሳዩት ድንቅ ብቃት በአውሮፓ ሻምፒየንስ ሊግም ማሳየት ችለዋል። የአውሮፓው መድረክ ተሳትፎአቸው ግን እንደፕሪሚየር ሊጉ አመድ አፋሽ አላደረጋቸውም።ባሳልፈነው ዓመት በአውሮፓው ታላቅ መድረክ ለፍፃሜ ደርሰው በሎስ ፕላንኮዎቹ የተሸነፉት ቀያዮቹ፤ የዘንድሮውን የሃያላን ክለቦች ፍልሚያ ከቶትንሃም ጋር ለፍፃሜ በመድረስ በሁለት ለባዶ በድል አጠናቀዋል፡፡የዘንድሮውን ሲጨምር በአጠቃላይ ለስድስተኛ ጊዜ የአውሮፓ የሻምፒዮንስ ሊግ ዋንጫን ከፍ አድርገው መሳም ችለዋል።ምንም እንኳን ክሎፕ ብቻውን ለዚህ ስኬት ምክንያት ነው ብሎ መደምደም ባይቻልም እንደ መሪ ከደጋፊውና ከተጫዋቾቹ በላይ የእርሱ ሚና ግዙፍ እንደነበር በርካቶች መስክረዋል። የቀያዮቹ ተጫዋቾቹም «ለስኬት የሚያበቁ ድንቅ መመሪያዎችን ሰጥቶናል፤ ህብረታችን ጠንካራ እንዲሆን አንድነታችን እንዲያስፈራ በማድረግ የእርሱ ሚና ገናና ነው ሲሉ ባለውለታቸውንና የስኬታቸውን ቁልፍ አሞካሽተውታል።አዲስ ዘመን ግንቦት 27/2011 